ALUSTAVA ESITYS KORJAAVAKSI JA TÄYDENTÄVÄKSI TALOUSARVIOKSI nro 1 VARAINHOITOVUODEN 2001 TALOUSARVIOON PÄÄLUOKKA III - KOMISSIO

(komission esittämä)

Euroopan komissio ottaa huomioon

- Euroopan hiili- ja teräsyhteisön perustamissopimuksen 78 artiklan,

- Euroopan yhteisön perustamissopimuksen 272 artiklan,

- Euroopan atomienergiayhteisön perustamissopimuksen 177 artiklan,

- Euroopan yhteisöjen yleiseen talousarvioon sovellettavan, 21 päivänä joulukuuta 1977 annetun varainhoitoasetuksen [1], sellaisena kuin se on viimeksi muutettuna 13 päivänä joulukuuta 1999 annetulla asetuksella N:o 2673/1999 [2],

[1] EYVL L 356, 31.12.1977, s. 1.

[2] EYVL L 326, 18.12.1999, s. 1.

ja esittää budjettivallan käyttäjälle alustavan esityksen korjaavaksi ja täydentäväksi talousarvioksi nro 1/2001 jäljempänä esitettyjen perustelujen mukaisesti.

***

Tämän oikaisukirjelmän rahoitusta koskeva tekninen liite laaditaan erikseen.

SISÄLLYSLUETTELO

I. PERUSTELUT

1. Yhteenvetotaulukko

II. MENOT

1. Alaotsake 1a: markkinajärjestelyt ja liitännäistoimenpiteet

1.1. Naudanliha-alan BSE-kriisi

1.2. Euron ja dollarin vaihtokurssi

1.2.1. Päivitys

1.2.2. Valuuttakurssin päivittämiseen liittyvät talousarvioriskit

2. MUUTOKSET NIMIKKEISTÖÖN JA TALOUSARVION SELVITYSOSIIN - BUDJETTIKOHTIEN POISTAMINEN

2.1. OTSAKE 1A - MAATALOUSMENOT

2.2. OTSAKE 4 - ULKOISET TOIMET

I. PERUSTELUT

(1) Komissio ilmoitti jo joulukuussa 2000 esittävänsä heti vuoden 2001 alussa korjaavan ja täydentävän talousarvion (KTT) BSE-kriisistä aiheutuvien lisäkustannusten kattamiseksi. Nizzan Eurooppa-neuvosto totesi, että komission esittämien toimenpiteiden on kuitenkin noudatettava tiukasti rahoitusnäkymiä. Kyseessä on erittäin kiireellinen ja tarkoin kohdistettu KTT, eikä siihen tämän vuoksi voida sisällyttää yhteisen maatalouspolitiikan taloudellisten olettamusten kattavaa päivitystä. Koska BSE-kriisi puhkesi loppuvuodesta 2000, sitä ei enää voitu ottaa huomioon silloin meneillään olleessa talousarviomenettelyssä. Varainhoitovuodelle 2001 vahvistetussa talousarviossa on jätetty otsakkeen 1a enimmäismäärään nähden 1 232,3 miljoonan euron marginaali, jota ehdotetaan nyt otettavaksi käyttöön.

Tämän ehdotuksen pääaiheet ovat: maatalousneuvoston joulukuussa hyväksymät lisäkustannukset, jotka liittyvät yli 30 kk vanhojen eläinten hävittämisohjelmaan (700 milj. euroa), naudanliha-alan markkinatoimet (238 milj. euroa) ja osallistuminen BSE-testien rahoittamiseen (33 milj. euroa). BSE-tautiin liittyvien kustannusten kokonaismäärä on 971 miljoonaa euroa.

Tässä KTT:ssa esitetään myös euron ja dollarin vaihtokurssin päivittämistä. Lokakuun alusta 2000 voimaan tulleen, talousarvion kurinalaisuudesta annetun uuden asetuksen [3] (8 artiklan) mukaisesti oikaisukirjelmässä 2/2001 tarkistettiin euron arvoksi 0,91 dollaria. Tästä kertyi huomattavia säästöjä, kun euron arvo aleni alustavaan talousarvioesitykseen verrattuna. Talousarvion kurinalaisuudesta annetun asetuksen mukaan komission on päivitettävä valuuttakurssi myös silloin kun se esittää rahoitusnäkymien otsakkeeseen 1 liittyvän KTT:n. Tässä kyseeseen tulevan viiteajanjakson valuuttakurssi on 0,87. Tällä perusteella nykyisiä määrärahoja on supistettava 245 miljoonaa euroa, jotta voidaan ottaa huomioon EU:n ja maailmanmarkkinahintojen läheneminen. Näiden olettamusten perusteella vuotta 2001 koskevat supistukset liittyvät lähinnä peltokasveihin (178 milj. euroa), ja vähäisemmässä määrin myös sokeriin (22 milj. euroa), tekstiilikasveihin (24 milj. euroa) ja muihin kasvituotealoihin (16 milj. euroa). Pienempiä mukautuksia voidaan tehdä myös elintarvikeavun ja POSEI-ohjelman määrärahoihin.

[3] Neuvoston asetus (EY) N:o 2040/2000, annettu 26. syyskuuta 2000.

(2) Lisäksi tässä alustavassa esityksessä KTT:ksi käsitellään ehdotusta otsakkeeseen 4 (ulkoiset toimet) liittyvän talousarvion selitysosan muuttamisesta. Länsi-Balkania koskevaa budjettikohtaa B7-541 on täydennettävä, jotta nykyään Kosovossa ja Serbiassa toimiva Euroopan jälleenrakennusvirasto voi laajentaa toimintaansa myös Montenegroon, Jugoslavian liittotasavallan kolmanteen osaan. Jotta tämä olisi mahdollista, viraston on voitava käyttää hallintomenojensa kattamiseen enintään 8 prosenttia ohjelman kokonaisvaroista, mistä määrätään myös budjettikohtien B7-542 ja B7-546 nykyisissä selvitysosissa.

Lisämäärärahat voidaan rahoittaa varainhoitovuoden 2000 käytettävissä olevan ylijäämän lisäyksellä, joka on peräisin sekä odotettua suuremmista tuloista että odotettua alemmista menoista erityisesti rakennerahastojen alalla. Näin omien varojen tarve säilyy ennallaan.

1. Yhteenvetotaulukko

Oikaisukirjelmän vaikutus rahoitusnäkymiin

>TAULUKON PAIKKA>

(*) Mukaan luettuna 163 milj. euroa maksuja, joita henkilöstö suorittaa eläkejärjestelmään 6.5.1999 tehdyn toimielinten sopimuksen liitteenä olevan rahoitusnäkymätaulukon alaviitteen nro 2 ja EU21 rahoituskehyksen mukaisesti.

(**) Luvussa on otettu huomioon 200 miljoonan euron käyttöönotto joustovälineestä Serbiaa varten.

II. MENOT

1. Alaotsake 1a: markkinajärjestelyt ja liitännäistoimenpiteet

Tämän KTT:n tarkoituksena on ottaa käyttöön maatalouden alalla tarvittavat lisämäärärahat naudanliha-alan BSE-kriisistä aiheutuvien kustannusten kattamiseksi ja erityisesti panna täytäntöön maatalousministerien neuvoston 4. joulukuuta 2000 esittämät päätelmät. Lisäksi päivitetään euron ja dollarin vaihtokurssi talousarvion kurinalaisuudesta annetun uuden asetuksen mukaisesti. Nämä muutokset koskevat ainoastaan alaotsaketta 1a, joka koskee yhteisiä markkinajärjestelyjä. Maaseudun kehittämistä koskevan alaotsakkeen 1b määrärahat säilyvät ennallaan.

Kun maatalousneuvoston päätelmät otetaan huomioon talousarviossa, marginaali rahoitusnäkymien otsakkeen 1a enimmäismäärään (40 035 milj. euroa) nähden supistuu 1 232,3 miljoonasta eurosta 261,3 miljoonaan euroon. Euron ja dollarin vaihtokurssin tarkistamisen jälkeen lopullinen marginaali nousee 506,3 miljoonaan euroon.

1.1. Naudanliha-alan BSE-kriisi

Koska vuoden 2001 talousarviomenettely oli naudanliha-alan kriisin puhjetessa jo loppuvaiheessa, määrärahoja ei enää voitu mukauttaa tilanteen edellyttämällä tavalla joulukuussa 2000 tehtyjen päätösten perusteella.

Maatalousneuvosto hyväksyi 4. joulukuuta 2000 joukon toimenpiteitä, joista kaksi vaikuttaa suoraan yhteisön talousarvioon ja edellyttää lisämäärärahojen käyttöönottoa.

Ensimmäinen toimenpide toteutettiin komission asetuksella N:o 2777/2000, jonka komissio antoi 18. joulukuuta 2000 hallintokomiteaa kuultuaan. Asetuksessa on kaksi osaa:

- Hävittämisohjelma, jonka tarkoituksena on ostaa ja hävittää yli 30 kuukauden ikäiset teuraaksi tarjotut eläimet, joita ei ole testattu BSE:n varalta. Ohjelman tarkoituksena on estää testaamattoman lihan päätyminen ihmisravinnoksi, ja sitä sovelletaan 1. tammikuuta - 30. kesäkuuta 2001. Ohjelmaa voidaan tietyin edellytyksin soveltaa myös testattuihin eläimiin. 70 prosenttia ostohinnasta rahoitetaan yhteisön talousarviosta. Loput 30 prosenttia ja kaikki muut kustannukset (varastointi- ja hävittämiskustannukset yms.) ovat jäsenvaltioiden vastuulla. Ohjelman kokonaismenoiksi arvioidaan 700 miljoonaa euroa (530 000 tonnia, keskimääräiset kustannukset 1 321 euroa tonnilta).

- Velvollisuus testata 1. tammikuuta 2001 lähtien (eikä 1. heinäkuuta 2001 lähtien, kuten aiemmin oli päätetty) kaikki yli 30 kuukauden ikäiset ihmisravinnoksi tarkoitetut eläimet. EU:n talousarviosta myönnettävä rahoitus voi olla yhtä testiä kohti enintään 15 euroa. Tästä aiheutuu talousarvioon sisältymättömiä lisämäärärahatarpeita 33 miljoonan euron arvosta (2,2 miljoonaa testiä). EU:n talousarviosta on jo osoitettu varoja kaikkien riskialttiiden eläinten BSE-testeihin eläinlääkintäalan toimenpiteiden yhteydessä (1. tammikuuta - 30. kesäkuuta 2001 välisenä aikana), ja kaikkien 1. heinäkuuta 2001 jälkeen teurastettavien yli 30 kuukauden ikäisten eläinten testaamiseen.

- Toinen toimenpide on itse asiassa sovellus nykyisestä julkisesta interventio-järjestelmästä, jonka mukaan komissio voi tehdä ostoja silloin kun markkinahinnat putoavat tietyn rajan alapuolelle. Tarkoituksena on estää markkinahintojen aleneminen tasolle, jolla turvaverkkona käytetyt ostot käynnistyvät. Turvaverkkojärjestelmän mukaisesti komission on tällöin ostettava kaikki mitä tarjotaan myytäväksi. Julkisen interventiojärjestelmän kokonaismenoiksi arvioidaan 238 miljoonaa euroa (125 000 tonnia, keskimääräiset kustannukset 1 900 euroa tonnilta).

- Näiden kahden toimenpiteen toteuttamiseen tarvitaan määrärahoja yhteensä 971 miljoonaa euroa. Eräiden naudanliha-alan palkkioiden etumaksun korottaminen 60:sta 80 prosenttiin, minkä neuvosto on hyväksynyt ja mistä komissio on tehnyt virallisen päätöksen, ei vaikuta yhteisön talousarvioon, koska ennakko ja loppumaksu suoritetaan saman varainhoitovuoden aikana.

KTT:n yhteydessä komissio ehdottaa budjettivallan käyttäjälle, että luvusta B0-40 siirrettäisiin 60 miljoonaa euroa momentille B1-330 "Eläintautien hävittämistä ja seurantaa sekä sellaisten eläinten fyysisen kunnon seurantaa koskevat ohjelmat, jotka luokitellaan terveydelle vaarallisiksi jonkin ulkoisen tekijän vuoksi" BSE-testien suorittamista varten. Komissio on jo antanut näille testeille oikeusperustan (komission päätös, tehty 30.11.2000, jäsenvaltioiden vuodeksi 2001 esittämien BSE:n valvontaohjelmien hyväksymisestä ja yhteisön rahoitusosuuden vahvistamisesta, EYVL L 308, 8.12.2000, ss. 35-38).

1.2. Euron ja dollarin vaihtokurssi

1.2.1. Päivitys

Maatalousmenojen arvioinnissa käytettävä euron ja dollarin vaihtokurssi oli viime vuoteen asti pidettävä muuttumattomana koko varainhoitovuoden ajan, mutta talousarvion kurinalaisuudesta 26 päivänä syyskuuta 2000 annetussa uudessa neuvoston asetuksessa (EY) N:o 2040/2000 velvoitetaan komissio päivittämään kyseinen valuuttakurssi aina KTT:n antamisen yhteydessä. Asetuksen 8 artiklan mukaan komission on käytettävä:

- kuluneen varainhoitovuoden osalta euron ja dollarin "tosiasiallisesti markkinoilla todettua valuuttakurssia ajanjaksolla, joka alkaa edellisen varainhoitovuoden 1 päivänä elokuuta ja päättyy viimeksi vähintään 20 päivää ennen sitä ajankohtaa päättyneen neljännesvuoden lopussa, jona komissio hyväksyy budjettiasiakirjan". Valuuttakurssin keskiarvo kyseisellä ajanjaksolla (1. elokuuta 2000 - 31. joulukuuta 2000, eli 5 kk:n ajan) oli 1 EUR = 0,877 $.

- "varainhoitovuoden loppuosan arvioimiseksi sitä keskimääräistä valuuttakurssia, joka on tosiasiallisesti todettu markkinoilla viimeksi vähintään 20 päivää ennen sitä ajankohtaa päättyneen neljännesvuoden aikana, jona komissio hyväksyy budjettiasiakirjan". Kyseinen kolmen kuukauden ajanjakso sijoittuu aikaan 1. lokakuuta 2000 - 31. joulukuuta 2000, joten jäljelle jäävien 7 kuukauden aikana käytettävä tosiasiallisesti todettu keskimääräinen valuuttakurssi on 1 EUR = 0,868 $.

Vuoden 2001 talousarvio perustui valuuttakurssiin 1 EUR = 0,91 $, kun taas KTT:n pohjana käytetty uusi valuuttakurssi on 0,87, eli dollari on tämän mukaan vahvistunut euroon nähden. Dollarin vahvistuminen vähentää EU:n markkinahintojen ja maailmanmarkkinahintojen välistä eroa euroina tarkasteltuna ja johtaa vientimaksujen ja tiettyjen maailmanmarkkinahintoihin perustuvien tukien alenemiseen.

Vuoden 2001 talousarvion maatalousoletusten perusteella uusi valuuttakurssi, 0,87, johtaa määrärahatarpeen vähenemiseen 245 miljoonalla eurolla, mikä jakautuu seuraavasti:

- Luku B1-10 Peltokasvit: 178 miljoona euroa

- Luku B1-11 Sokeri: 22 miljoona euroa

- Luku B1-14 Tekstiilikasvit (esim. puuvilla): 24 miljoona euroa

- Luku B1-18 Muut kasvituotealat (esim. riisi): 16 miljoona euroa

- Luku B1-31 Elintarvikeapuohjelmat: 4 miljoona euroa

- Luku B1-32 POSEI: 1 miljoona euroa

1.2.2. Valuuttakurssin päivittämiseen liittyvät talousarvioriskit

Uusi 0,87:n dollarikurssi johtuu talousarvion perustana käytettyyn 0,91:n dollarikurssiin verrattuna euron heikkenemisestä, joka jatkui marraskuuhun 2000 asti. Sen jälkeen euro on kuitenkin huomattavasti vahvistunut. Siksi on olemassa huomattava riski, että todellinen keskikurssi ei olekaan talousarvion kannalta yhtä suotuisa, vaan aiheuttaa lisämenoja. Talousarvion kurinalaisuudesta annetun asetuksen mukaan lisäkustannukset, jotka johtuvat valuuttakurssin vaihtelusta talousarvion perustana olleeseen kurssiin nähden, katetaan 200 miljoonaan euroon asti EMOTR:n tukiosastosta (200 miljoonaa euroa ylittävät lisämenot voidaan kattaa rahoitusvarauksesta tehtävällä määrärahasiirrolla).

2. MUUTOKSET NIMIKKEISTÖÖN JA TALOUSARVION SELVITYSOSIIN - BUDJETTIKOHTIEN POISTAMINEN

2.1. OTSAKE 1A - MAATALOUSMENOT

BSE-kriisiin liittyvät toimenpiteet perustuvat naudanliha-alan yhteisestä markkinajärjestelystä annettuun perusasetukseen (17 päivänä toukokuuta 1999 annettu neuvoston asetus (EY) N:o 1254/1999). Talousarvion läpinäkyvyyden takaamiseksi komissio ehdottaa, että alamomentin B1-2129 Muut interventiot (Naudanliha) selvitysosaa, joka kuuluu "Alamomentti on tarkoitettu kattamaan muut interventiot, erityisesti asetuksen (EY) N:o 1254/1999 38 artiklan säännösten mukaisesti toteutetut" täydennetään seuraavasti:

"kuten naudanlihamarkkinoilla lokakuussa 2000 puhjenneen BSE-kriisin seurauksena syntyneen tilanteen korjaamiseksi hyväksytyt poikkeukselliset toimenpiteet."

2.2. OTSAKE 4 - ULKOISET TOIMET

Yhteistyö Länsi-Balkanin maiden kanssa

Jo vuoden 1999 talousarvioon luotiin Kosovon jälleenrakentamista varten budjettikohta (B7-546) ja varoja hallinnoimaan nimenomaan tätä varten perustettu Euroopan jälleenrakennusvirasto. Vuoden 2001 talousarviomenettelyn yhteydessä on vastauksena Serbian demokratisoitumisprosessiin perustettu Serbialle myönnettävää tukea varten uusi budjettikohta B7-542, jonka hallinnoiminen annetaan niin ikään jälleenrakennusviraston tehtäväksi. Tätä varten viraston toimivaltaa laajennettiin kattamaan koko Jugoslavian liittotasavalta. Tällä hetkellä Montenegro, joka myös on osa Jugoslavian liittotasavaltaa, kuuluu kuitenkin momentin B7-541 piiriin. Tässä budjettikohdassa ei mainita jälleenrakennusviraston talousarvioon myönnettävää rahoitustukea, jonka avulla virasto voisi toteuttaa tehtäväksi saamaansa ohjelmaa asianomaisissa maissa. Tämän vuoksi ehdotetaan, että momenttiin B7-541 lisätään Montenegroa varten jälleenrakennusvirastoa koskeva maininta, joka jo sisältyy momenttien B7-542 ja B7-546 selvitysosaan.

YLEINEN TULOTAULUKKO

OSASTO 3

KÄYTETTÄVISSÄ OLEVA YLIJÄÄMÄ

LUKU 30 - EDELLISEN VARAINHOITOVUODEN KÄYTETTÄVISSÄ OLEVA YLIJÄÄMÄ

MOMENTTI 300 - EDELLISEN VARAINHOITOVUODEN KÄYTETTÄVISSÄ OLEVA YLIJÄÄMÄ

>TAULUKON PAIKKA>

Selvitysosat: pysyvät ennallaan

MENOTAULUKKO

PÄÄLUOKKA III - KOMISSIO

Yhteenveto määrärahoista (milj. euroa)

>TAULUKON PAIKKA>

Muutokset nimikkeistöön ja selvitysosiin

Momentti B7-541 - Tuki Länsi-Balkanin maille

- Lisätään (ilmaisun "edunsaajamaiden keskinäisten sekä näiden maiden ja unionin välisten suhteiden lähentäminen" jälkeen): "sekä alueellinen, kansainvälinen, lähialueiden ja alueiden välinen yhteistyö".

- Poistetaan kohta: "Jos Euroopan jälleenrakennusviraston toimivalta ... maksettava tuki".

- Lisätään: "Montenegron tasavallan ja muiden tämän momentin soveltamisalaan kuuluvien alueiden osalta, joihin Euroopan jälleenrakennusviraston toimivalta voidaan ulottaa, määräraha on tarkoitettu kattamaan tuki viraston talousarvioon sen tehtäväksi annettuja toimintaohjelmia ja viraston hallintomenoja varten. Hallintomenot rahoitetaan summalla, joka on enintään 8 prosenttia toimintaa varten varatusta monivuotisesta kokonaismäärärahasta."